**TASAF YALETA UNAFUU WA MAISHA KWA KAYA MASKINI BUKOBA**

Jumla ya kaya elfu tisa mia nane sabini na tisa **(9,879)** za Halmashauri ya Wilaya Bukoba zimenufaika na fedha za Mpango wa Kunusuru Kaya Maskini (TASAF) kwa dirisha la mwezi Novemba - Disemba, 2021 Januari - Februari 2022.

Haya yameelezwa na Mratibu wa TASAF wa Halmashauri hiyo ndugu Meza Ally wakati alipokuwa katika mwendelezo wa zoezi la uhawilishaji wa fedha hizo kwa walengwa wa mfuko huo wanaotoka katika vijiji vyote tisini na nne (94) vya Halmashauri hiyo.

Aidha, ndugu Meza ameeleza kwamba fedha hizo zimekusudiwa kuwasaidia walengwa hao kupata uhakika wa kula milo mitatu kwa siku, kununua mavazi kwa ajili ya familia, kuanzisha miradi ya kiuchumi kama vile kufuga kuku, mbuzi, bata, kuanzisha biashara ndogo ndogo, kuboresha makazi kwa kujenga nyumba bora na kukarabati za awali, kuwezesha watoto kuhudhuria shule na kliniki hasa kutokana na uhakika wa chakula na mavazi (kuongeza mahudhurio shuleni na kliniki).

Kwa upande mwingine Bi. Mariagoreth Respicius ambaye ni mlengwa wa TASAF kutoka katika kijiji cha Ntoija Kata Kishogo ameishukuru sana Serikali ya Jamhuri ya Muungano wa Tanzania kwa mpango huu kwani umewawezesha kuwasomesha watoto wao, kufuga mifugo, kujenga nyumba na kufanya biashara ndogondogo huku wanawake wajane na wazee pia wakiendelea kufurahia maisha kwa kuweza kukimu mahitaji yao muhimu kupitia fedha hizo.

TASAF kwa sasa inatekelezwa kwa Awamu ya Tatu Kipindi cha Pili dirisha la mwezi Novemba-Desemba 2021 na Januari-Februari 2022.